苏轼
监试呈诸试官
我本山中人，寒苦盗寸廪。
文辞虽少作，勉强非天廪。
既得旋废忘，懒惰今十稔。
麻衣如再著，墨水真可饮。
每闻科诏下，白汗如流渖。
此邦东南会，多士敢题品。
刍荛尽兰荪，香不数葵荏。
贫家见珠贝，眩晃自难审。
缅怀嘉祐初，文格变已甚。
千金碎全璧，百衲收寸锦。
调和椒桂酽，咀嚼沙砾碜。
广眉成半额，学步归踔踸。
维时老宗伯，气压群儿凛。
蛟龙不世出，鱼鲔初惊淰。
至音久乃信，知味犹食椹。
至今天下士，微管几左衽。
谓当千载后，石室祠高朕。
尔来又一变，此学初谁谂。
权衡破旧法，刍豢笑凡饪。
高言追卫乐，篆刻鄙曹沈。
先生周孔出，弟子渊骞寝。
却顾老钝躯，顽朴谢镌锓。
诸君况才杰，容我懒且噤。
聊欲废书眠，秋涛喧午枕。